REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/480-13

10. decembar 2013. godine

B e o g r a d

Z A P I S N I K

31. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 06. DECEMBRA 2013. GODINE

 Sednica je počela u 09, 50 časova.

 Sednicom je predsedavala Milica Dronjak, predsednica Odbora.

 Sednici su prisustvovali članovi Odbora: Katica Vijuk, Milanka Jevtović Vukojičić, Ljiljana Lučić, Jovana Joksimović, Ljiljana Miladinović, Saša Dujović, kao i zamenici članova: Milorad Mijatović (Ivan Bauer), Velimir Stanojević (Miroslav Markićević) i Miljenko Dereta (Ranka Savić).

 Sednici nisu prisustvovali članovi Odbora: Mirjana Dragaš, Sanja Čeković, Aleksandar Radojević, Slavica Saveljić, Aleksandar Pejčić i Dušica Morčev, kao ni njihovi zamenici.

 Sednici je prisustvovao i: Zoran Milošević, pomoćnik ministra rada, zapošljavanja i socijalne politike.

 Pre prelaska na usvajanje dnevnog reda, za reč se javio Miljenko Dereta, iznevši primedbu povodom obezbeđivanja kvoruma na sednicama Odbora. Naveo je da je na sednicu došao na poziv stručne službe Odbora, jer poštuje instituciju Narodne skupštine, ali da je obaveza članova Odbora koji pripadaju vladajućoj koaliciji da prisustvuju sednicama i obezbede nesmetan rad radnog tela i u tom smislu zamolio da se ostalim članovima Odbora prenese ova njegova konstatacija.

 Predsednica Odbora se složila s iznetim i rekla da je o ovom problemu već bilo reči i da će o prisustvu na sednicama Odbora biti obavešteni predsednici poslaničkih grupa, uz molbu da članovi koji redovno izostaju sa sednica odbora, budu zamenjeni.

 Ljiljana Lučić je podržala prethodnu diskusiju i rekla da je najveća odgovornost za nesmetan rad radnih tela svakako na vladajućoj koaliciji, ali da se bez obzira na to i članovi ovog odbora koji pripadaju opozicionim strankama, ponašaju konstruktivno i prisustvuju sednicama Odbora.

 Na predlog predsednice Odbora usvojen je sledeći

D n e v n i r e d:

1. Razmatranje Predloga zakona o izmeni Zakona o penzijskom i invalidskom osiguranju, u pojedinostima.

 Prva tačka dnevnog reda **– Razmatranje Predloga zakona o izmeni Zakona o penzijskom i invalidskom osiguranju, u pojedinostima**

 Ljiljana Lučić je u ime poslaničke grupe Demokratske stranke, povodom amandmana koji je podneo Božidar Đelić, rekla da ovakav način usklađivanja penzija podrazumeva dalji pad standarda ove kategorije građana. Ono što posebno brine jeste predviđeno usklađivanje penzija u oktobru 2014. godine, odnosno da li će ga uopšte biti, pa je zamolila pomoćnika ministra za objašnjenje. Osim toga, rekla je da je neuobičajeno da način usklađivanja penzija zavisi od toga koliko će uspeha Vlada imati u socijalnom dijalogu sa sindikatima, jer smatra da je ovo neodgovorno prema penzionerima.

 Zoran Milošević, pomoćnik ministra, podsetio je da se izmena Zakona o penzijskom i invalidskom osiguranju, vrši zbog usklađivanja sa Zakonom o budžetskom sistemu. Rekao je da je tumačenje Ljiljane Lučić ispravno, odnosno da ukoliko ova izmena ne bude usvojena, neće biti ni primenjena odredba o usklađivanju penzija.

 Odbor je razmotrio amandmane koji su na Predlog zakona oizmeni Zakona o penzijskom i invalidskom osiguranju podneli narodni poslanici: Božidar Đelić, Nenad Popović, Gorica Gajić, Dušica Morčev, Bojana Božanić, Miroslav Petković i Srđan Milivojević.

 Odbor je većinom glasova odlučio da predloži Narodnoj skupštini da ne prihvati sledeće amandmane:

 - na član 1, koji su u istovetnom tekstu podneli narodni poslanik Božidar Đelić i zajedno narodni poslanici Nenad Popović, Gorica Gajić, Dušica Morčev, Bojana Božanić i Miroslav Petković (4 za, 5 protiv, 1 nije glasao);

 - na član 1, koji je podneo narodni poslanik Srđan Milivojević (3 za, 5 protiv, 1 uzdržan, 1 nije glasao);

 - na član 2, koji su podneli zajedno narodni poslanici Nenad Popović, Gorica Gajić, Dušica Morčev i Bojana Božanić (1 za, 6 protiv, 1 uzdržan, 2 nisu glasala).

 Za izvestioca Odbora na sednici Narodne skupštine, određena je Milica Dronjak, predsednica Odbora.

 Sednica je završena u 10, 15 časova.

 SEKRETAR PREDSEDNICA

 Žužana Sič Levi Milica Dronjak